Julkisasiamiehen ratkaisuehdotus Cosmas 11 päivänä toukokuuta 1995. - Euroopan yhteisöjen komissio vastaan Espanjan kuningaskunta. - Asian poistaminen rekisteristä. - Asia C-95/94.



Oikeustapauskokoelma 1995 sivu I-01967



Julkisasiamiehen ratkaisuehdotukset

1 Komissio vaatii esillä olevassa asiassa nostamallaan kanteella EY:n perustamissopimuksen 169 artiklan nojalla yhteisöjen tuomioistuinta toteamaan, että Espanjan kuningaskunta on jättänyt noudattamatta velvoitteensa saattaa yhdenmiehen rajavastuuyhtiöistä 21 päivänä joulukuuta 1989 annettu kahdestoista neuvoston yhtiöoikeudellinen direktiivi 89/667/ETY(1) (jäljempänä direktiivi) osaksi kansallista oikeusjärjestystään.

2 Tämän direktiivin 8 artiklassa säädetään:

"1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset 1 päivään tammikuuta 1992 mennessä. Niiden on ilmoitettava tästä komissiolle viipymättä.

2. (...)

3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle."

3 Edellä mainitun määräajan päätyttyä, eli 20.5.1992, komissio osoitti Espanjan hallitukselle virallisen huomautuksen, jossa komissio kiinnitti Espanjan hallituksen huomion siihen, että edellä mainittuun päivään mennessä sille ei ollut tiedotettu kansallisista säännöksistä direktiivin saattamisesta osaksi kansallista oikeusjärjestystä eikä komissio ollut saanut muitakaan tietoja tässä suhteessa ja siten se kehotti Espanjan hallitusta ilmoittamaan sille kannanottonsa kahdessa kuukaudessa kirjeen vastaanottamisesta.

4 Komissio antoi 15.4.1993 perustellun lausunnon, jossa se kehotti Espanjan kuningaskuntaa toteuttamaan kahdessa kuukaudessa lausunnon vastaanottamisesta direktiivin täytäntöönpanemiseksi tarpeelliset toimenpiteet.

5 Komissio nosti kanteen yhteisöjen tuomioistuimen kirjaamoon 18.3.1994 toimittamallaan hakemuksella.

6 Vastineessaan Espanjan kuningaskunta ei kiellä, että se on laiminlyönyt tarpeellisten toimenpiteiden toteuttamisen direktiivin saattamiseksi osaksi kansallista oikeusjärjestystään. Kuitenkin se katsoo:

i) vuodesta 1989 on työskennelty rajavastuuyhtiöitä koskevan oikeudellisen järjestelmän tarkistamiseksi kokonaisuudessaan yhteisön rajavastuyhtiöitä koskevien direktiivien mukaiseksi,

ii) tätä työtä ei ole saatu valmiiksi 6.6.1993 pidettyjen parlamenttivaalien vuoksi, ja

iii) näiden vaalien jälkeen parlamentille esitettiin lakialoite, jonka XI lukuun on otettu täysin direktiivin säännöksiä vastaavat säännökset.

7 Kirjallisen käsittelyn jälkeen Espanjan hallitus antoi 6.4.1995 yhteisöjen tuomioistuimelle tiedon "Sociedades de Responsabilidad Limitadasta" 23.3.1995 annetun lain nro 2/1995 tekstistä (Boletín Oficial del Estado nro 71, 24.3.1995) korostaen, että tässä laissa toistetaan direktiivin säännökset.

8 Yhteisöjen tuomioistuimen vakiintuneen oikeuskäytännön mukaan jäsenvaltio ei voi sisäisen oikeusjärjestyksensä säädöksiin, toimintatapoihin tai oloihin vetoamalla perustella sitä, että se on jättänyt noudattamatta direktiivissä säädetyt velvoitteet ja määräajat.(2)

9 Lisäksi on selvää, ettei lakia nro 2/1995, joka annettiin kirjallisen käsittelyn päättymisen jälkeen, voida ottaa huomioon esillä olevassa oikeudenkäynnissä. Yhteisöjen tuomioistuimen vakiintuneen oikeuskäytännön mukaan perustamissopimuksen 169 artiklan mukaisissa oikeudenkäynneissä ratkaiseva päivämäärä on komission asianomaiselle jäsenvaltiolle osoittamassa perustellussa lausunnossa sen noudattamiseksi asetetun määräajan päättyminen.(3) Edellä mainitun määräajan jälkeen tehtyjä lain muutoksia ei voida ottaa huomioon.(4)

10 Näissä olosuhteissa on katsottava, siltä osin kuin Espanjan kuningaskunta ei ole saattanut direktiiviä osaksi kansallista oikeusjärjestystään, että komission esittämä jäsenyysvelvoitteiden noudattamatta jättäminen on tapahtunut.

11 Kanteen johdanto-osassa näyttää myös viitatun jäsenyysvelvoitteiden noudattamatta jättämiseen siltä osin, kuin komissio ei ole saanut tietoa direktiivin täytäntöönpanemiseksi tarpeellisista toimenpiteistä. Vaikka kannetta tulkitsemalla olisi mahdollista todeta, että yhteisöjen tuomioistuimen ratkaisua pyydetään myös tästä laiminlyönnistä, on tämän kysymyksen tutkiminen kuitenkin tarpeetonta, koska Espanjan kuningaskunta on joka tapauksessa laiminlyönyt tarpeellisten säännösten antamisen asetetussa määräajassa.(5)

Ratkaisuehdotus

Edellä esitetyn perusteella ehdotan, että yhteisöjen tuomioistuin:

1) toteaa, että laiminlyödessään tarpeellisten lakien, asetusten ja hallinnollisten määräysten antamisen yhdenmiehen rajavastuuyhtiöistä 21 päivänä joulukuuta 1989 annetun kahdennentoista neuvoston yhtiöoikeudellisen direktiivin 89/667/ETY saattamisessa osaksi kansallista oikeusjärjestystään Espanjan kuningaskunta on jättänyt noudattamatta sen EY:n perustamissopimuksen mukaiset velvoitteensa

ja

2) velvoittaa Espanjan kuningaskunnan korvaamaan oikeudenkäyntikulut.

(1) - EYVL L 395, s. 40.

(2) - Ks. asia C-65/94, komissio v. Belgia, tuomio 28.9.1994 (Kok. 1994, s. I-4627); asia C-94/94, komissio v. Espanja, tuomio 15.12.1994 (Kok. 1994, s. I-5777); samoin kuin oikeustapauskokoelmassa vielä julkaisematta olevat asiat C-66/94, komissio v. Belgia, tuomio 19.1.1995, C-365/93, komissio v. Kreikka, tuomio 23.3.1995 ja C-147/94, komissio v. Espanja, tuomio 6.4.1995.

(3) - Ks. esimerkiksi asia C-118/92, komissio v. Luxemburg, tuomio 18.5.1994 (Kok. 1994, s. I-1891, 7 kohta).

(4) - Ks. asia C-361/88, komissio v. Saksa, tuomio 30.5.1991 (Kok. 1991, s. I-2567, 31 kohta) ja asia C-59/89, komissio v. Saksa, tuomio 30.5.1991 (Kok. 1991, s. I-2607, 35 kohta); asia C-29/90, komissio v. Kreikka, tuomio 18.3.1992 (Kok. 1992, s. I-1971, 12 kohta) ja asia C-280/89, komissio v. Irlanti, tuomio 2.12.1992 (Kok. 1992, s. I-6185, 7 kohta).

(5) - Ks. esimerkiksi asia C-303/93, komissio v. Italia, tuomio 18.5.1994 (Kok. 1994, s. I-1901, 6 kohta) ja edellä 2 alaviitteessä mainitut asiat komissio v. Kreikka, tuomio 23.3.1995, 12 kohta ja komissio v. Espanja, tuomio 6.4.1995, 7 kohta).